『神農本草経』
底本：『神農本草経』江戸・嘉永七年、森立之校正本●玉泉．一名玉札．味甘平．生山谷．治五藏百病．柔筋強骨．安魂魄．長肌肉．益氣．久服耐寒
暑．不飢渇．不老神仙．人臨死服五斤．死三年色不變．
●丹沙．味甘微寒．生山谷．治身體五藏百病．養精神．安魂魄．益氣明目．殺精魅邪惡鬼※．久服通神明不老．能化爲汞．
●水銀．味辛寒．生平土．治疥瘙痂瘍白禿．殺皮膚中蟲蝨．墮胎．除熱．殺金銀銅錫毒．鎔化還
復爲丹．久服神仙不死．
●空青．味甘寒．生山谷．治青盲耳聾．明目．利九竅．通血脉．養精神．久服輕身延年不老．能化銅鐵鉛錫作金．
●曾青．味酸小寒．生山谷．治目痛止涙出．風痺．利關節．通九竅．破癥堅積聚．久服輕身不老．
能化金銅．
●白青．味甘平．生山谷．明目利九竅．耳聾．心下邪氣．令人吐．殺諸毒三蟲．久服通神明．輕
身延年不老．
●扁青．味甘平．生山谷．治目痛明目．折跌癰腫．金創不瘳．破積聚．解毒氣．利精神．久服輕身不老．
●石膽．一名畢石．味酸寒．生山谷．明目．目痛．金創諸癇痙．女子陰蝕痛．石淋寒熱．崩中下
血．諸邪毒氣．令人有子．錬餌服之不老．久服増壽神仙．能化鐵爲銅．成金銀．
●雲母．一名雲珠．一名雲華．一名雲英．一名雲液．一名雲沙．一名磷石．味甘平．生山谷．治
身皮死肌．中風寒熱如在車船上．除邪氣．安五藏．益子精．明目．久服輕身延年．
●朴消．味苦寒．生山谷．治百病．除寒熱邪氣．逐六府積聚．結固留癖．能化七十二種石．錬餌
服之．輕身神仙．
●消石．一名芒消．味苦寒．生山谷．治五藏積熱．胃脹閉．滌去蓄結飮食．推陳致新．除邪氣．
錬之如膏．久服輕身．
●燓石．一名羽串．味酸寒．生山谷．治寒熱泄利．白沃陰蝕．惡瘡目痛．堅骨齒．錬餌服之．輕
身不老増年．
●滑石．味甘寒．生山谷．治身熱泄澼．女子乳難．癃閉．利小便．蕩胃中積聚寒熱．益精氣．久服輕身耐飢長年．
●紫石英．味甘温．生山谷．治心腹欬逆邪氣．補不足．女子風寒在子宮．絶孕十年無子．久服温中輕身延年．
●白石英．味甘微温．生山谷．治消渇．陰萎不足．欬逆．胸膈間久寒．益氣．除風濕痺．久服輕
身長年．
●青石赤石黄石白石黒石脂等．味甘平．生山谷．黄疸．泄利腸澼膿血．陰蝕下血赤白邪氣．癰腫疽痔惡瘡．頭瘍疥瘙．久服補髓益氣．肥健不飢．輕身延年．五石脂各隨五色補五藏．
●大一禹餘粮．一名石腦．味甘平．生山谷．治欬逆上氣．癥瘕血閉漏下．除邪氣．久服耐寒暑不飢．輕身飛行千里神仙．
●禹餘粮．味甘寒．生池澤．治欬逆寒熱煩滿．下利赤白．血閉癥瘕大熱．錬餌服之．不飢輕身延年．
●青芝．一名龍芝．味酸平．生山谷．明目．補肝氣．安精魂．仁恕．久食輕身不老．延年神仙．

●赤芝．一名丹芝．味苦平．生山谷．治胸中結．益心氣．補中．増智慧．不忘．久食輕身不老．
延年神仙．
●黄芝．一名金芝．味甘平．生山谷．治心腹五邪．益脾氣．安神．忠信和樂．久食輕身不老．延年神仙．
●白芝．一名玉芝．味辛平．生山谷．治欬逆上氣．益肺氣．通利口鼻．強志意勇悍．安魄．久食輕身不老．延年神仙．
●黒芝．一名玄芝．味鹹平．生山谷．治癃．利水道．益腎氣．通九竅．聰察．久食輕身不老．延年神仙．
●紫芝．一名木芝．味甘温．生山谷．治耳聾．利關節．保神．益精氣．堅筋骨．好顏色．久服輕
身不老．延年神仙．
●赤箭．一名離母．一名鬼督郵．味辛温．生川谷．殺鬼精物．治蠱毒惡氣．久服益氣力．長陰肥健．輕身増年．
●伏苓．一名伏菟※．味甘平．生山谷．治胸脇逆氣．憂恚驚邪恐悸．心下結痛．寒熱煩滿欬逆．
止口焦舌乾．利小便．久服安魂魄．養神．不飢延年．
●松脂．一名松膏．一名松肪．味苦温．生山谷．治癰疽惡瘡．頭瘍白禿．疥瘙風氣．安五藏．除熱．久服輕身不老延年．
●柏實．味甘平．生山谷．治驚悸．安五藏．益氣．除風濕痺．久服令人潤澤美色．耳目聰明．不飢不老．輕身延年．
●箘桂．味辛温．生山谷．治百病※．養精神．和顏色．爲諸藥先娉通使．久服輕身不老．面生光
華．媚好常如童子．
●牡桂．味辛温．生山谷．治上氣欬逆．結氣．喉痺吐吸．利關節．補中益氣．久服通神．輕身不
老．
●天門冬．一名顛勒．味苦平．生山谷．治諸暴風濕偏痺．強骨髓．殺三蟲．去伏尸．久服輕身益
氣延年．
●麥門冬．味甘平．生川谷．治心腹結氣．傷中傷飽．胃絡脉絶．羸痩短氣．久服輕身不老不飢．
●朮．一名山薊．味苦温．生山谷．治風寒濕痺死肌．痙．疸．止汗除熱．消食．作煎餌．久服輕
身延年不飢．
●女萎．味甘平．生川谷．治中風暴熱不能動搖．跌筋結肉．諸不足．去面黒皯※．好顏色潤澤．
久服輕身不老．
●乾地黄．一名地髓．味甘寒．生川澤．治折跌絶筋傷中．逐血痺．填骨髓．長肌肉．作湯．除寒
熱積聚．除痺．生者尤良．久服輕身不老．
●昌蒲．一名昌陽．味辛温．生池澤．治風寒濕痺．欬逆上氣．開心孔．補五藏．通九竅．明耳目．
出音聲．久服輕身．不忘．不迷惑．延年．
●遠志．一名棘蒬．一名要繞．一名細草．味苦温．生川谷．治欬逆傷中．補不足．除邪氣．利九竅．益智慧．耳目聰明．不忘．強志倍力．久服輕身不老．葉名小草．
●澤舄．一名水舄．一名芒芋．一名鵠瀉．味甘寒．生池澤．治風寒濕痺．乳難．消水．養五藏．
益氣力．肥健．久服耳目聰明．不飢延年輕身．面生光．能行水上．
●署豫．一名山芋．味甘温．生山谷．治傷中．補虚羸．除寒熱邪氣．補中益氣力．長肌肉．久服
耳目聰明．輕身不飢延年．
●菊華．一名節華．味苦平．生川澤．治風頭．頭眩腫痛．目欲脱．涙出．皮膚死肌．惡風濕痺．
久服利血氣．輕身耐老延年．

●甘草．味甘平．生川谷．治五藏六府寒熱邪氣．堅筋骨．長肌肉倍力．金創．尰．解毒．久服輕
身延年．
●人參．一名人銜．一名鬼蓋．味甘微寒．生山谷．補五藏．安精神．定魂魄．止驚悸．除邪氣．
明目．開心益智．久服輕身延年．
●石斛．一名林蘭．味甘平．生山谷．治傷中．除痺下氣．補五藏．虚勞羸痩．強陰．久服厚腸胃．
輕身延年．
●石龍芮．一名魯果能．一名地椹．味苦平．生川澤．治風寒濕痺．心腹邪氣．利關節．止煩滿．
久服輕身明目不死．
●石龍蒭．一名龍須．一名續斷．一名龍朱※．味苦微寒．生山谷．治心腹邪氣．小便不利．淋閉．
風濕鬼注惡毒．久服補虚羸．輕身耳目聰明延年．
●落石．一名石鯪．味苦温．生川谷．治風熱死肌．癰傷．口乾舌焦．癰腫不消．喉舌腫水漿不下．
久服輕身明目．潤澤好顏色．不老延年．
●王不留行．味苦平．生山谷．治金創．止血逐痛．出刺．除風痺内寒．久服輕身耐老増壽．
●藍實．味苦寒．生平澤．解諸毒．殺蠱蚑注鬼螫毒．久服頭不白輕身．
●景天．一名戒火．一名愼火．味苦平．生川谷．治大熱火瘡．身熱煩．邪惡氣．華．治女人漏下
赤白．輕身明目．
●龍膽．一名陵游．味苦寒．生山谷．治骨間寒熱．驚癇邪氣．續絶傷．定五藏．殺蠱毒．久服益
智不忘．輕身耐老．
●牛膝．一名百倍．味苦平．生川谷．治寒濕痿痺．四肢拘攣．膝痛不可屈伸．逐血氣．傷熱火爤※．墮胎．久服輕身耐老．
●杜仲．一名思仙．味辛平．生山谷．治腰脊痛．補中．益精氣．堅筋骨．強志．除陰下痒濕．小便餘瀝．久服輕身耐老．
●乾漆．味辛温．無毒．生川谷．治絶傷．補中．續筋骨．填髓腦．安五藏．五緩六急．風寒濕痺．
生漆．去長蟲．久服輕身耐老．
●卷柏．一名萬歳．味辛温．生山谷．治五藏邪氣．女子陰中寒熱痛．癥瘕血閉絶子．久服輕身．
和顏色．
●細辛．一名小辛．味辛温．生山谷．治欬逆．頭痛腦動．百節拘攣．風濕痺痛死肌．明目．利九竅．久服輕身長年．
●獨活．一名羌活．一名羌青．一名護羌使者．味苦平．生川谷．治風寒所撃．金創．止痛．賁豚
癇痙．女子疝瘕．久服輕身耐老．
●升麻．一名周麻．味甘平．生山谷．解百毒．殺百精老物殃鬼．辟温疫鄣邪蠱毒．久服不夭．輕
身長年．
●苽胡．一名地熏．味苦平．生川谷．治心腹去腸胃中結氣※．飮食積聚．寒熱邪氣．推陳致新．
久服輕身．明目益精．
●房葵．一名棃蓋．味辛寒．生川谷．治疝瘕腸泄．膀胱熱結溺不下．欬逆．温瘧癲癇．驚邪狂走．
久服堅骨髓．益氣輕身．
●著實．味苦平．生山谷．治陰痿水腫．益氣．充肌膚．明目聰慧先知．久服不飢．不老輕身．
●酸棗．味酸平．生川澤．治心腹寒熱邪結氣．四肢酸疼濕痺．久服安五藏．輕身延年．
●槐實．味苦寒．生平澤．治五内邪氣熱．止涎唾．補絶傷．五痔火瘡．婦人乳瘕．子藏急痛．
●枸杞．一名杞根．一名地骨．一名苟忌．一名地輔．味苦寒．生平澤．治五内邪氣．熱中消渇．
周痺．久服堅筋骨．輕身耐老．
●橘柚．一名橘皮．味辛温．生川谷．治胸中瘕熱逆氣※．利水穀．久服去臭下氣．通神．

●奄閭子．味苦微寒．生川谷．治五藏瘀血．腹中水氣．臚脹留熱．風寒濕痺．身體諸痛．久服輕
身延年不老．
●薏苡子．一名解蠡．味甘微寒．生平澤．治筋急拘攣不可屈伸．風濕痺．下氣．久服輕身益氣．
其根下三蟲．
●車前子．一名當道．味甘寒．生平澤．治氣癃．止痛．利水道小便．除濕痺．久服輕身耐老．
●蛇牀子．一名蛇粟．一名蛇米．味苦平．生川谷．治婦人陰中腫痛．男子陰痿濕痒．除痺氣．利關節．癲癇惡瘡．久服輕身．
●茵陳蒿．味苦平．治風濕寒熱邪氣．熱結黄疸．久服輕身益氣耐老．
●漏蘆．一名野蘭．味苦寒．生山谷．治皮膚熱．惡瘡疽痔．濕痺．下乳汁．久服輕身益氣．耳目聰明．不老延年．
●兔絲子．一名菟蘆．味辛平．生山谷．續絶傷．補不足．益氣力．肥健．汁．去面皯※．久服明目輕身延年．
●白莫．一名穀菜．味甘寒．生山谷．治寒熱八疸消渇．補中益氣．久服輕身延年．
●白蒿．味甘平．生川澤．治五藏邪氣．風寒濕痺．補中益氣．長毛髮令黒．療心懸．少食常飢．
久服輕身耳目聰明不老．
●肉縱容．味甘微温．生山谷．治五勞七傷．補中．除莖中寒熱痛．養五藏．強陰．益精氣．多子．
婦人癥瘕．久服輕身．
●地膚子．一名地葵．味苦寒．生平澤．治膀胱熱．利小便．補中益精氣．久服耳目聰明．輕身耐
老．
●析蓂子．一名蔑菥．一名大蕺．一名馬辛．味辛微温．生川澤．明目．目痛涙出．除痺．補五藏．
益精光．久服輕身不老．
●茺蔚子．一名益母．一名益明．一名大札．味辛微温．生池澤．明目益精．除水氣．久服輕身．
莖．治隱軫痒※．可作浴湯．
●木香．味辛温．生山谷．治邪氣．辟毒疫温鬼．強志．治淋露．久服不夢寤魘寐．
●蒺藜子．一名旁通．一名屈人．一名止行．一名豺羽．一名升推．味苦温．生平澤．治惡血．破癥結積聚．喉痺乳難．久服長肌肉．明目輕身．
●天名精．一名麥句薑．一名蝦蟆藍．一名豕首．味甘寒．生川澤．治瘀血血瘕欲死．下血．止血．
利小便．除小蟲．去痺．除胸中結熱．止煩渇．久服輕身耐老．
●蒲黄．味甘平．生池澤．治心腹膀胱寒熱．利小便．止血消瘀血．久服輕身．益氣力．延年神仙．
●香蒲．一名雎．味甘平．生池澤．治五藏心下邪氣．口中爤草．堅齒．明目聰耳．久服輕身耐老．
●蘭草．一名水香．味辛平．生池澤．利水道．殺蠱毒．辟不祥．久服益氣．輕身不老．通神明．
●雲實．味辛温．生川谷．治泄利腸澼．殺蟲蠱毒．去邪惡結氣．止痛．除寒熱．華．見鬼精物．
多食令人狂走．久服輕身．通神明．
●徐長卿．一名鬼督郵．味辛温．生山谷．治鬼物百精蠱毒．疫疾邪惡氣．温瘧．久服強悍輕身．
●茜根．味苦寒．生山川※．治乾濕風痺．黄疸※．補中．
●營實．一名牆薇．一名牆麻．一名牛棘．味酸温．生川谷．治癰疽惡瘡．結肉跌筋．敗瘡熱氣．
陰蝕不瘳．利關節．
●旋華．一名筋根華．一名金沸．味甘温．生平澤．益氣．去面皯黒色※．媚好．根※．治腹中寒熱邪氣．利小便．久服不飢輕身．
●白兔藿．一名白葛．味苦平．生山谷．治蛇虺蜂蠆猘狗菜肉蠱毒．鬼注．
●青蘘．味甘寒．生川谷．治五藏邪氣．風寒濕痺．益氣．補腦髓．堅筋骨．久服耳目聰明．不飢
不老増壽．巨勝苖也．

●蔓荊實．味苦微寒．生山谷．治筋骨間寒熱濕痺拘攣．明目堅齒．利九竅．去白蟲．久服輕身耐老．小荊實亦等．
●秦椒．味辛温．生川谷．治風邪氣．温中．除寒痺．堅齒長髮明目．久服輕身好顏色．耐老増年
通神．
●女貞實．味苦平．生川谷．補中安五藏※．養精神．除百疾．久服肥健輕身不老．
●桑上寄生．一名寄屑．一名寓木．一名宛童．味苦平．生川谷．治腰痛．小兒背強．癰腫．安胎．
充肌膚．堅髮齒．長鬚眉．其實．明目輕身通神．
●蕤核．味甘温．生川谷．治心腹邪結氣．明目．目痛赤傷涙出．久服輕身益氣不飢．
●辛夷．一名辛矧．一名侯桃．一名房木．味辛温．生川谷．治五藏身體寒熱※．風頭腦痛．面皯
※．久服下氣．輕身明目．増年耐老．
●木蘭．一名林蘭．味苦寒．生山谷．治身有大熱在皮膚中．去面熱赤皰酒皶．惡風癩疾．陰下痒
濕．明目．
●楡皮．一名零楡．味甘平．生山谷．治大小便不通．利水道．除邪氣．久服輕身不飢．其實尤良．
●龍骨．味甘平．生川谷．治心腹鬼注．精物老魅．欬逆．泄利膿血．女子漏下．癥瘕堅結．小兒
熱氣驚癇．龍齒．治小兒大人驚癇癲疾狂走．心下結氣．不能喘息．諸痙．殺精物．久服輕身通神明延年．
●牛黄．味苦平．生平澤．治驚癇寒熱．熱盛狂痙．除邪逐鬼牛角 瞬．下閉血．瘀血疼痛．女子帶
下血．髓．補中填骨髓．久服増年．膽．可丸藥．
●麝香．味辛温．生川谷．辟惡氣．殺鬼精物．温瘧蠱毒癇痙．去三蟲．久服除邪．不夢寤魘寐．
●髮髮．味苦温．生平澤．治五癃關格不得小便．利水道．療小兒癇大人痙※．仍自還神化．
●熊脂．味甘微寒．生山谷．治風痺不仁筋急．五藏腹中積聚．寒熱羸痩．頭瘍白禿．面皯皰．久服強志不飢輕身．
●石蜜．一名石飴．味甘平．生山谷．治心腹邪氣．諸驚癇痙．安五藏．諸不足．益氣補中．止痛
解毒．除衆病．和百藥．久服強志輕身．不飢不老．
●臘蜜※．味甘微温．生山谷．治下利膿血．補中．續絶傷金創．益氣不飢耐老．
●蜂子．一名蜚零．味甘平．生山谷．治風頭．除蠱毒．補虚羸傷中．久服令人光澤．好顏色不老．
大黄蜂子．治心腹脹滿痛．輕身益氣．土蜂子．治癰腫．
●白膠．一名鹿角膠．味甘平．治傷中勞絶．腰痛羸痩．補中益氣．婦人血閉無子．止痛安胎．久
服輕身延年．
●阿膠．一名傅致膠．味甘平．出東阿．治心腹内崩．勞極洒洒如瘧状．腰腹痛．四肢酸疼．女子
下血．安胎．久服輕身益氣．
●丹雄雞．味甘微温．生平澤．治女人崩中漏下赤白沃※．補虚温中．止血通神．殺毒辟不祥．頭．
殺鬼．肪．治耳聾．雞腸．治遺溺．肶胵裏黄皮．治泄利．矢白．治消渇．傷寒寒熱．翮
羽．下血閉．雞子．除熱火瘡．療癇痙※．可作虎魄神物．雞白蠹．能肥賽．
●鴈肪．一名鶩肪．味甘平．生池澤．治風撃拘急．偏枯．氣不通利．久服益氣不飢．輕身耐老．
●牡蠣．一名蠣蛤．味鹹平．生池澤．治傷寒寒熱．温瘧洒洒．驚恚怒氣．除拘緩鼠瘻．女子帶下
赤白．久服強骨節．殺邪鬼．延年．
●鯉魚膽．味苦寒．生池澤．治目熱赤痛．青盲．明目．久服強悍．益志氣．
●蠡魚．一名鮦魚．味甘寒．生池澤．治濕痺面目浮腫．下大水．
●蒲陶．味甘平．生山谷．治筋骨濕痺．益氣倍力強志．令人肥健．耐飢忍風寒．久食輕身不老．
延年．可作酒．

●蓬蔂．一名覆盆．味酸平．生平澤．安五藏．益精氣．長陰令堅．強志倍力．有子．久服輕身不老．
●大棗．味甘平．生平澤．治心腹邪氣．安中養脾．助十二經．平胃氣．通九竅．補少氣少津．身中不足．大驚．四肢重．和百藥．久服輕身長年．葉覆麻黄能出汗．
●藕實莖．一名水芝丹．味甘平．生池澤．補中養神．益氣力．除百疾．久服輕身耐老．不飢延年．
●雞頭實．一名鴈喙實．味甘平．生池澤．治濕痺腰脊膝痛．補中．除暴疾．益精氣．強志．耳目聰明．久服輕身不飢．耐老神仙．
●白瓜子．一名水芝．味甘平．生平澤．令人悦澤．好顏色．益氣不飢．久服輕身耐老．
●瓜蔕．味苦寒．生平澤．治大水身面四肢浮腫．下水．殺蠱毒．欬逆上氣．食諸果不消．病在胸腹中．皆吐下之．
●冬葵子．味甘寒．治五藏六府．寒熱羸痩．五癃．利小便．久服堅骨．長肌肉．輕身延年．
●莧實．一名馬莧．味甘寒．生川澤．治青盲明目．除邪利大小便．去寒熱．久服益氣力．不飢輕
身．
●苦菜．一名荼草．一名選．味苦寒．生川谷．治五藏邪氣．厭穀胃痺．久服安心益氣．聰察少臥．
輕身耐老．
●胡麻．一名巨勝．味甘平．生川澤．治傷中虚羸．補五内．益氣力．長肌肉．填髓腦．久服輕身
不老．葉名青蘘．
●麻蕡．一名麻勃．味辛平．生川谷．治七傷．利五藏．下血寒氣．多食令人見鬼狂走．久服通神
明輕身．麻子．補中益氣．久服肥健不老．
●雄黄．一名黄食石．味苦平．生山谷．治寒熱鼠瘻．惡瘡疽痔．死肌．殺精物惡鬼邪氣．百蟲毒
腫．勝五兵．錬食之輕身神仙．
●雌黄．味辛平．生山谷．治惡瘡頭禿痂疥．殺毒蟲蝨．身痒．邪氣．諸毒※．錬之久服輕身増年
不老．
●石鍾乳．味甘温．生山谷．治欬逆上氣．明目益精．安五藏．通百節．利九竅．下乳汁．
●殷孽．一名薑石．味辛温．生山谷．治爤傷瘀血．泄利．寒熱鼠瘻．癥瘕結氣．
●孔公孽．味辛温．生山谷．治傷食不化．邪結氣．惡瘡疽瘻痔利九竅．下乳汁．
●石流黄．味酸温．生谷中．治婦人陰蝕．疽痔惡血．堅筋．頭禿．能化金銀銅鐵奇物．
●凝水石．一名白水石．味辛寒．生山谷．治身熱．腹中積聚邪氣．皮中如火燒爤煩滿．水飮之．
久服不飢．
●石膏．味辛微寒．生山谷．治中風寒熱．心下逆氣驚喘．口乾舌焦不能息．腹中堅痛．除邪鬼．
産乳金創．
●陽起石．一名白石．味鹹微温．生山谷．治崩中漏下．破子藏中血．癥瘕結氣．寒熱腹痛．無子．
陰陽痿不合．補不足．
●慈石．一名玄石．味辛寒．生川谷．治周痺風濕．肢節中痛不可持物．洗洗酸痟．除大熱．煩滿
及耳聾．
●理石．一名立制石．味辛寒．生山谷．治身熱．利胃解煩．益精明目．破積聚．去三蟲．
●長石．一名方石．味辛寒．生山谷．治身熱．四肢寒厥．利小便．通血脉．明目去翳眇．去三蟲．
殺蠱毒．久服不飢．
●膚青．味辛平．生川谷．治蠱毒．毒蛇菜肉諸毒．惡瘡．
●鐵落．味辛平．生平澤．治風熱惡瘡．瘍疽瘡痂．疥氣在皮膚中．鐵．堅肌耐痛．鐵精．明目化
銅．

●當歸．一名乾歸．味甘温．生川谷．治欬逆上氣．温瘧寒熱洗洗在皮膚中．婦人漏下絶子．諸惡瘡瘍．金創．煮飮之．
●防風．一名銅芸．味甘温．生川澤．治大風頭眩痛．惡風風邪．目盲無所見．風行周身．骨節疼
痺煩滿．久服輕身．
●秦芁．味苦平．生山谷．治寒熱邪氣．寒濕風痺肢節痛．下水利小便．
●黄耆．一名戴糝．味甘微温．生山谷．治癰疽久敗瘡．排膿止痛．大風癩疾．五痔鼠瘻．補虚．
小兒百病．
●呉茱萸．一名藙．味辛温．生川谷．温中下氣止痛．欬逆寒熱．除濕血痺．逐風邪．開湊理．根．
殺三蟲．
●黄芩．一名腐腹．味苦平．生川谷．治諸熱黄疸．腸澼泄利．逐水下血閉．惡瘡疽蝕火瘍．
●黄連．一名王連．味苦寒．生川谷．治熱氣．目痛眥傷泣出．明目．腸澼腹痛下利．婦人陰中腫痛．久服令人不忘．
●五味．味酸温．生山谷．益氣．欬逆上氣．勞傷羸痩．補不足．強陰益男子精．
●決明．味鹹平．生川澤．治青盲．目淫膚赤白膜．眼赤痛涙出．久服益精光輕身．
●勺藥．味苦平．生川谷．治邪氣腹痛．除血痺．破堅積寒熱疝瘕．止痛．利小便．益氣．
●桔梗．味辛微温．生山谷．治胸脇痛如刀刺．腹滿腸鳴幽幽．驚恐悸氣．
●乾薑．味辛温．生川谷．治胸滿欬逆上氣．温中止血出汗．逐風濕痺．腸澼下利．生者尤良．久
服去臭氣．通神明．
●芎藭．味辛温．生川谷．治中風入腦頭痛．寒痺筋攣緩急※．金創．婦人血閉無子．
●蘪蕪．一名薇蕪．味辛温．生川澤．治欬逆．定驚氣．辟邪惡．如蠱毒鬼注．去三蟲．久服通神．
●藁本．一名鬼卿．一名地新．味辛温．生山谷．治婦人疝瘕．陰中寒腫痛．腹中急．除風頭痛．
長肌膚．悦顏色．
●麻黄．一名龍沙．味苦温．生川谷．治中風傷寒頭痛．温瘧．發表出汗．去邪熱氣．止欬逆上氣．
除寒熱．破癥堅積聚．
●葛根．一名雞齊根．味甘平．生川谷．治消渇．身大熱．嘔吐諸痺．起陰氣．解諸毒．葛穀治下
利十歳已上．
●知母．一名蚔母※．一名連母．一名野蓼．一名地參．一名水參．一名水浚．一名貨母．一名蝭
母．味苦寒．生川谷．治消渇熱中．除邪氣．肢體浮腫．下水．補不足益氣．
●貝母．一名空草．味辛平．治傷寒煩熱．淋瀝邪氣疝瘕．喉痺乳難．金創風痙．
●栝樓．一名地樓．味苦寒．生川谷．治消渇．身熱煩滿．大熱．補虚安中．續絶傷．
●丹參．一名郤蝉草．味苦微寒．生川谷．治心腹邪氣．腸鳴幽幽如走水．寒熱積聚．破癥除瘕．
止煩滿．益氣．
●龍眼．一名益智．味甘平．生山谷．治五藏邪氣．安志厭食．久服強魂魄．聰察．輕身不老．通神明．
●厚朴．味苦温．生山谷．治中風傷寒頭痛．寒熱驚氣．血痺死肌．去三蟲．
●猪苓．一名猳猪矢．味甘平．生山谷．治痎瘧．解毒蠱注不祥．利水道．久服輕身耐老．
●竹葉．味苦平．治欬逆上氣．溢筋惡瘍．殺小蟲．根．作湯．益氣止渇．補虚下氣．汁．治風痙
痺．實．通神明．輕身益氣．
●枳實．味苦寒．生川澤．治大風在皮膚中如麻豆苦痒．除寒熱熱結．止利．長肌肉．利五藏．益氣輕身．
●玄參．一名重臺．味苦微寒．生川谷．治腹中寒熱積聚．女子産乳餘疾．補腎氣．令人目明．
●沙參．一名知母．味苦微寒．生川谷．治血積驚氣．除寒熱．補中益肺氣．久服利人．

●苦參．一名水槐．一名苦 珈．味苦寒．生山谷．治心腹結氣．癥瘕積聚．黄疸．溺有餘瀝．逐水．
除癰腫．補中．明目止涙．
●續斷．一名龍豆．一名屬折．味苦微温．生山谷．治傷寒．補不足．金創癰傷折跌．續筋骨．婦人乳難．久服益氣力．
●山茱萸．一名蜀棗．味酸平．生山谷．治心下邪氣寒熱．温中．逐寒濕痺．去三蟲．久服輕身．
●桑根白皮．味甘寒．生山谷．治傷中五勞六極羸痩．崩中脉絶．補虚益氣．葉．除寒熱．出汗．
桑耳．黒者．治女子漏下．赤白汁血病．癥瘕積聚腹痛．陰陽寒熱．無子．五木耳名檽．
益氣不飢．輕身強志．
●松蘿．一名女蘿．味苦平．生川谷．治瞋怒邪氣．止虚汗出．頭風．女子陰寒腫痛．
●白棘．一名棘鍼．味辛寒．生川谷．治心腹痛．癰腫．潰膿止痛．
●狗脊．一名百枝．味苦平．生川谷．治腰背強．關機緩急．周痺寒濕膝痛．頗利老人．
●萆解．味苦平．生山谷．治腰背痛強．骨節風寒濕周痺．惡瘡不瘳．熱氣．
●通草．一名附支．味辛平．生山谷．去惡蟲．除脾胃寒熱．通利九竅血脉關節．令人不忘．
●石韋．一名石徇．味苦平．生山谷．治勞熱邪氣．五癃閉不通．利小便水道．
●瞿麥．一名巨句麥．味苦寒．生川谷．治關格諸癃結．小便不通．出刺決癰腫．明目去翳．破胎
墮子．下閉血．
●敗醤．一名鹿腸．味苦平．生川谷．治暴熱火瘡．赤氣．疥瘙疽痔．馬鞍熱氣．
●秦皮．味苦微寒．生川谷．治風寒濕痺．洗洗寒氣．除熱．目中青翳白膜．久服頭不白輕身．
●白芷．一名芳香．味辛温．生川谷．治女人漏下赤白．血閉陰腫．寒熱．風頭侵目涙出．長肌膚
潤澤．可作面脂．
●杜若．一名杜衡※．味辛微温．生川澤．治胸脇．下逆氣．温中．風入腦戸．頭腫痛．多涕涙出．
久服益精明目輕身．
●蘗木．一名檀桓．味苦寒．生山谷．治五藏腸胃中結氣熱．黄疸腸痔．止泄利．女子漏下赤白．
陰陽蝕瘡．
●枝子．一名木丹．味苦寒．生川谷．治五内邪氣．胃中熱氣．面赤酒皰皶鼻．白癩赤癩瘡瘍．
●合歡．味甘平．生川谷．安五藏．和心志．令人歡樂無憂．久服輕身明目．得所欲．
●衞矛．一名鬼箭．味苦寒．生山谷．治女子崩中下血．腹滿汗出．除邪．殺鬼毒蠱注．
●紫威．味酸微寒．生川谷．治婦人乳餘疾．崩中癥瘕血閉．寒熱羸痩．養胎．
●無夷．一名無姑．一名桎柬．味辛平．生川谷．治五内邪氣．散皮膚骨節中淫淫行毒．去三蟲．
化食．
●紫草．一名紫丹．一名紫芺．味苦寒．生山谷．治心腹邪氣．五疸．補中益氣．利九竅．通水道．
●紫菀．味苦温．生山谷．治欬逆上氣．胸中寒熱結氣．去蠱毒痿蹶．安五藏．
●白鮮．味苦寒．生川谷．治頭風黄疸．欬逆淋瀝．女子陰中腫痛．濕痺死肌．不可屈伸起止行歩．
●白薇．味苦平．生川谷．治暴中風身熱．肢滿．忽忽不知人．狂惑邪氣．寒熱酸疼．温瘧洗洗發
作有時．
●薇銜．一名麋銜．味苦平．生川澤．治風濕痺．歴節痛．驚癇吐舌悸氣．賊風．鼠瘻癰腫．
●枲耳．一名胡枲．一名地葵．味甘温．生川谷※．治風頭寒痛．風濕周痺．四肢拘攣痛．惡肉死
肌．久服益氣．耳目聰明．強志輕身．
●茅根．一名蕑根．一名茄根．味甘寒．生山谷．治勞傷虚羸．補中益氣．除瘀血血閉寒熱．利小便．其苗．下水．
●百合．味甘平．生川谷．治邪氣腹脹心痛．利大小便．補中益氣．
●酸漿．一名酢漿．味酸平．生川澤．治熱煩滿．定志益氣．利水道．産難呑其實立産．

●蠡實．一名劇草．一名三堅．一名豕首．味甘平．生川谷．治皮膚寒熱．胃中熱氣．風寒濕痺．
堅筋骨．令人嗜食．久服輕身．華葉．去白蟲．
●王孫．味苦平．生川谷．治五藏邪氣．寒濕痺．四肢疼酸．膝冷痛．
●爵牀．味鹹寒．生川谷．治腰脊痛不得著牀．俛仰艱難．除熱．可作浴湯．
●王瓜．一名土瓜．味苦寒．生平澤．治消渇内痺．瘀血月閉．寒熱酸疼．益氣愈聾．
●馬先蒿．一名馬矢蒿．味苦平．生川澤．治寒熱鬼注．中風濕痺．女子帶下病．無子．
●蜀羊泉．味苦微寒．生川谷．治頭禿惡瘡．熱氣疥瘙．痂癬蟲．
●積雪草．味苦寒．生川谷．治大熱．惡瘡癰疽．浸淫赤熛．皮膚赤．身熱．
●水蓱．一名水華．味辛寒．生池澤．治暴熱身痒．下水氣．勝酒．長鬚髮．止消渇．久服輕身．
●海藻．一名落首．味苦寒．生池澤．治癭瘤氣．頸下核．破散結氣．癰腫．癥瘕堅氣．腹中上下
鳴．下十二水腫．
●假蘇．一名鼠蓂．味辛温．生川澤．治寒熱鼠瘻．瘰癧生瘡．結聚氣破散之．下瘀血．除濕痺．
●犀角．味苦寒．生川谷．治百毒蠱注．邪鬼鄣氣．殺鉤吻鴆羽蛇毒．除邪．不迷惑魘寐．久服輕
身．
●零羊角．味鹹寒．生川谷．明目益氣起陰．去惡血注下．辟蠱毒惡鬼不祥．安心氣．常不魘寐．
久服強筋骨輕身．
●羖羊角．味鹹温．生川谷．治青盲．明目．殺疥蟲．止寒泄．辟惡鬼虎狼※．止驚悸．久服安心．
益氣力輕身．
●白馬莖．味鹹平．生平澤．治傷中脉絶．陰不起．強志益氣．長肌肉．肥健生子．眼．治驚癇腹滿瘧疾．懸蹄．治驚癇瘈瘲乳難．辟惡氣鬼毒．蠱注不祥．
●牡狗陰莖．一名狗精．味鹹平．生平澤．治傷中．陰痿不起令強熱大．生子．除女子帶下十二疾．
膽．明目．
●鹿茸．味甘温．治漏下惡血．寒熱驚癇．益氣強志．生齒不老．角．治惡瘡癰腫．逐邪惡氣．留血在陰中．
●伏翼．一名蝙蝠．味鹹平．生川谷．治目瞑．明目．夜視有精光．久服令人喜樂媚好無憂．
●蝟皮．味苦平．生川谷．治五痔陰蝕．下血赤白．五色血汁不止．陰腫痛引腰背．酒煮殺之．
●石龍子．一名蜥蜴．味鹹寒．生川谷．治五癃邪結氣．破石淋．下血．利小便水道．
●露蜂房．一名蜂塲．味苦平．生山谷．治驚癇瘈瘲．寒熱邪氣癲疾．鬼精蠱毒．腸痔．火熬之良．
●樗雞．味苦平．生川谷．治心腹邪氣．陰痿．益精強志．生子好色．補中輕身．
●蚱蝉．味鹹寒．生楊柳上．治小兒驚癇．夜啼．癲病寒熱．
●白彊蠶．味鹹平．生平澤．治小兒驚癇．夜啼．去三蟲．滅黒皯※．令人面色好．男子陰痬病．
●木蝱．一名魂常．味苦平．生川澤．治目赤痛．眥傷涙出．瘀血血閉．寒熱酸輕．無子．
●蜚蝱．味苦微寒．生川谷．逐瘀血．破下血積堅痞．癥瘕寒熱．通利血脉及九竅．
●蜚廉．味鹹寒．生川澤．治血瘀癥堅寒熱．破積聚．喉咽痺．内寒無子．
●桑螵蛸．一名蝕肬．味鹹平．生桑枝上．治傷中．疝瘕陰痿．益精生子．女子血閉腰痛．通五淋．
利小便水道．採蒸之．
●蟅蟲．一名地鼈．味鹹寒．生川澤．治心腹寒熱洗洗．血積癥瘕．破堅下血閉．生子大良．
●蠐螬．一名蟦螬．味鹹微温．生平澤．治惡血血瘀．痺氣．破折血在脇下堅滿痛．月閉．目中淫膚．青翳白膜．
●蛞蝓．一名陵蠡．味鹹寒．生池澤．治賊風喎僻．軼筋及脱肛．驚癇攣縮．
●水蛭．味鹹平．生池澤．治惡血瘀血月閉．破血瘕積聚．無子．利水道．
●海蛤．一名魁蛤．味苦平．生池澤．治欬逆上氣．喘息煩滿．胸痛寒熱．文蛤．治惡瘡蝕五痔．

●龜甲．一名神屋．味鹹平．生池澤．治漏下赤白．破癥瘕．痎瘧．五痔陰蝕．濕痺四肢重弱．小兒顖不合．久服輕身不飢．
●鼈甲．味鹹平．生池澤．治心腹癥瘕．堅積寒熱．去痞息肉．陰蝕痔惡肉．
●鱓甲※．味辛微温．生池澤．治心腹癥瘕．伏堅．積聚寒熱．女子崩中下血五色．小腹陰中相引痛．瘡疥死肌．
●烏賊魚骨．味鹹微温．生池澤．治女子漏下．赤白經汁．血閉．陰蝕腫痛．寒熱癥瘕．無子．
●蟹．味鹹寒．生池澤．治胸中邪氣※．熱結痛．喎僻面腫．敗漆燒之致鼠．
●梅實．味酸平※．生川谷．下氣．除熱煩滿．安心．肢體痛．偏枯不仁死肌．去青黒誌惡疾．
●蓼實．味辛温．生川澤．明目温中．耐風寒．下水氣．面目浮腫．癰瘍．馬蓼．去腸中蛭蟲．輕
身．
●葱實．味辛温．生平澤．明目．補中不足．其莖中作浴湯．治傷寒寒熱．出汗．中風面目腫．薤．
治金創創敗．輕身不飢耐老．
●水蘇．味辛微温．生池澤．下氣殺穀．除飮食．辟口臭．去毒．辟惡氣．久服通神明．輕身耐老．
●大豆黄卷．味甘平．生平澤．治濕痺筋攣膝痛．生大豆．塗癰腫．煮飮汁殺鬼毒．止痛．赤小豆．
下水．排癰腫膿血．
●青琅扞．一名石珠．味辛平．生平澤．治身痒火瘡．癰傷疥瘙．死肌．
●礜石．一名青分石．一名立制石．一名固羊石．味辛大熱．生山谷．治寒熱鼠瘻蝕瘡．死肌風痺．
腹中堅邪氣．除熱．
●代赭．一名須丸．味苦寒．生山谷．治鬼注賊風蠱毒．殺精物惡鬼．腹中毒邪氣．女子赤沃漏下．
●鹵鹹．味苦寒．生池澤．治大熱消渇狂煩．除邪．及吐下蠱毒．柔肌膚．戒鹽．明目．目痛．益氣．堅肌骨．去毒蠱．大鹽．令人吐．
●白惡．味苦温．生山谷．治女子寒熱癥瘕．月閉積聚．陰腫痛．漏下無子．
●鉛丹．味辛微寒．生平澤．治欬逆胃反．驚癇癲疾．除熱下氣．錬化還成九光．久服通神明．
●粉錫．一名解錫．味辛寒．生山谷．治伏尸毒螫．殺三蟲．錫鏡鼻．治女子血閉．癥瘕伏腸．絶
孕．
●石灰．一名惡灰．味辛温．生山谷．治疽瘍疥瘙．熱氣惡瘡．癩疾死肌墮眉．殺痔蠱．去黒子息
肉．
●冬灰．一名藜灰．味辛微温．生川澤．治黒子．去肬息肉．疽蝕疥瘙．
●大黄．味苦寒．生山谷．下瘀血血閉．寒熱．破癥瘕積聚．留飮宿食．蕩滌腸胃．推陳致新．通
利水穀．調中化食．安和五藏．
●蜀椒．味辛温．生川谷．治邪氣欬逆．温中．逐骨節皮膚死肌．寒濕痺痛．下氣．久服之頭不白．
輕身増年．
●奔草．味辛温．生山谷．治風頭．癰腫乳癰．疝瘕．除結氣．疥瘙蟲疽瘡．殺蟲魚．
●郁核．一名爵李．味酸平．生川谷．治大腹水腫．面目四肢浮腫．利小便水道．根．治齒齗腫齲
齒．堅齒．鼠李．治寒熱瘰癧瘡．
●巴豆．一名巴椒．味辛温．生川谷．治傷寒温瘧寒熱．破癥瘕結堅積聚．留飮淡癖．大腹水脹．
蕩練五藏六府．開通閉塞．利水穀道．去惡肉．除鬼蠱毒注邪物．殺蟲魚．
●甘遂．一名主田．味苦寒．生川谷．治大腹疝瘕腹滿．面目浮腫．留飮宿食．破癥堅積聚．利水
穀道．
●亭歴．一名大室．一名大適．味辛寒．生平澤．治癥瘕積聚結氣．飮食寒熱．破堅逐邪．通利水
道．
●大戟．一名卬鉅．味苦寒．治蠱毒十二水．腹滿急痛．積聚中風．皮膚疼痛．吐逆．

●澤漆．味苦微寒．生川澤．治皮膚熱．大腹水氣．四肢面目浮腫．丈夫陰氣不足．
●芫華．一名去水．味辛温．生川谷．治欬逆上氣．喉鳴喘．咽腫短氣※．蠱毒鬼瘧．疝瘕癰腫．
殺蟲魚．
●蕘華．味苦寒．生川谷．治傷寒温瘧．下十二水．破積聚大堅癥瘕．蕩滌腸胃中留癖飮食．寒熱
邪氣．利水道．
●旋覆華．一名金沸草．一名盛椹．味鹹温．生川谷．治結氣．脇下滿．驚悸．除水．去五藏間寒熱．補中下氣．
●鉤吻．一名野葛．味辛温．生山谷．治金瘡乳痙．中惡風．欬逆上氣水腫．殺鬼注蠱毒．
●狼毒．一名續毒．味辛平．生山谷．治欬逆上氣．破積聚飮食．寒熱水氣．惡瘡鼠瘻疽蝕．鬼精
蠱毒．殺飛鳥走獸．
●鬼臼．一名爵犀．一名馬目毒公．一名九臼．味辛温．生山谷．殺蠱毒鬼注精物．辟惡氣不祥．
逐邪解百毒．
●萹蓄．味苦平．生山谷．治浸淫疥瘙疽痔．殺三蟲．
●商陸．一名垰根．一名夜呼．味辛平．生川谷．治水脹．疝瘕痺．熨除癰腫．殺鬼精物．
●女青．一名雀瓢．味辛平．生山谷．治蠱毒．逐邪惡氣．殺鬼．温瘧．辟不祥．
●天雄．一名白幕．味辛温．生山谷．治大風．寒濕痺．歴節痛．拘攣緩急．破積聚．邪氣金瘡．
強筋骨．輕身健行．
●烏頭．一名奚毒．一名即子．一名烏喙．味辛温．生山谷．治中風惡風洗洗．出汗．除寒濕痺．
欬逆上氣．破積聚寒熱．其汁煎之．名射罔．殺禽獸．
●附子．味辛温．生山谷．治風寒欬逆邪氣．温中．金瘡．破癥堅積聚．血瘕寒濕．踒躄拘攣．膝痛不能行歩．
●羊躑躅．味辛温．生川谷．治賊風在皮膚中淫淫痛．温瘧惡毒．諸痺．
●茵芋．味苦温．生川谷．治五藏邪氣．心腹寒熱羸痩．瘧状發作有時．諸關節風濕痺痛．
●射干．一名烏扇．一名烏蒲．味苦平．生川谷．治欬逆上氣．喉痺咽痛不得消息．散結氣．腹中邪逆．食飮大熱．
●鳶尾．味苦平．生山谷．治蠱毒邪氣．鬼注諸毒．破癥瘕積聚．去水下三蟲．
●皂莢．味辛温．生川谷．治風痺死肌．邪氣風頭涙出．下水利九竅．殺鬼精物．
●練實．味苦寒．生山谷．治温疾傷寒．大熱煩狂．殺三蟲．疥瘍．利小便水道．
●柳華．一名柳絮．味苦寒．生川澤．治風水．黄疸面熱黒．葉．治馬疥痂瘡．實．潰癰逐膿血．
子汁．療渇．
●桐葉．味苦寒．生山谷．治惡蝕瘡著陰．皮．治五痔．殺三蟲．華．傅猪瘡．肥大三倍．
●梓白皮．味苦寒．生山谷．治熱．去三蟲．華葉．擣傅猪瘡．肥大易養三倍．
●恆山．一名互草．味苦寒．生川谷．治傷寒寒熱．熱發温瘧．鬼毒．胸中痰結．吐逆．
●蜀漆．味辛平．生川谷．治瘧及欬逆寒熱．腹中癥堅．痞結積聚．邪氣蠱毒鬼注．
●青葙．一名草蒿．一名萋蒿．味苦微寒．生平谷．治邪氣皮膚中熱．風瘙身痒．殺三蟲．子．名草決明．療脣口青．
●半夏．一名地文．一名水玉．味辛平．生川谷．治傷寒寒熱．心下堅．下氣．喉咽腫痛．頭眩胸脹．欬逆腸鳴．止汗．
●款冬．一名橐吾．一名顆東．一名虎須．一名菟奚．味辛温．生山谷．治欬逆上氣．善喘喉痺．
諸驚癇．寒熱邪氣．
●牡丹．一名鹿韭．一名鼠姑．味辛寒．生山谷．治寒熱中風．瘈瘲痙．驚癇邪氣．除癥堅瘀血留
舍腸胃．安五藏．療癰瘡．

●防已．一名解離．味辛平．生川谷．治風寒温瘧熱氣．諸癇．除邪．利大小便．
●巴戟天．味辛微温．生山谷．治大風邪氣．陰痿不起．強筋骨．安五藏．補中増志益氣．
●石南草．一名鬼目．味辛平．生山谷．養腎氣．内傷陰衰．利筋骨皮毛．實．殺蠱毒．破積聚．
逐風痺．
●女菀．味辛温．生川谷．治風寒洗洗．霍亂泄利．腸鳴上下無常處．驚癇寒熱百疾．
●地楡．味苦微寒．生山谷．治婦人乳痙痛．七傷帶下病．止痛．除惡肉．止汗療金創．
●五加．一名豺漆．味辛温．治心腹疝氣腹痛．益氣療躄．小兒不能行．疽瘡陰蝕．
●澤蘭．一名虎蘭．一名龍棗．味苦微温．生池澤．治乳婦内衄．中風餘疾．大腹水腫．身面四肢浮腫．骨節中水．金創．癰腫瘡膿血．
●黄環．一名陵泉．一名大就．味苦平．生山谷．治蠱毒鬼注鬼魅．邪氣在藏中．除欬逆寒熱．
●紫參．一名牡蒙．味苦寒．生山谷．治心腹積聚．寒熱邪氣．通九竅．利大小便．
●雚菌．一名雚蘆．味鹹平．生池澤．治心痛．温中．去長蟲．白跪．蟯蟲蛇螫毒．癥瘕諸蟲．
●連翹．一名異翹．一名蕑華．一名折根．一名軹．一名三廉．味苦平．生山谷．治寒熱鼠瘻．瘰
癧癰腫．惡瘡癭瘤．結熱蠱毒．
●白頭公．一名野丈人．一名胡王使者．味苦温無毒．生川谷．治温瘧狂易．寒熱癥瘕積聚．癭氣．
逐血止痛．療金創．
●貫衆．一名貫節．一名貫渠．一名百頭．一名虎卷．一名扁苻．味苦微寒．生山谷．治腹中邪熱
氣．諸毒．殺三蟲．
●狼牙．一名牙子．味苦寒．生川谷．治邪氣熱氣．疥瘙惡瘍瘡痔．去白蟲．
●藜蘆．一名葱苒．味辛寒．生山谷．治蠱毒．欬逆．泄利腸澼．頭瘍疥瘙惡瘡．殺諸蟲毒．去死肌．
●閭茹．味辛寒．生川谷．蝕惡肉敗瘡※．死肌．殺疥蟲．排膿惡血．除大風熱氣．善忘不樂．
●羊桃．一名鬼桃．一名羊腸．味苦寒．生川谷．治熛熱身暴赤色※．風水積聚．惡瘍．除小兒熱．
●羊蹄．一名東方宿．一名連蟲陸．一名鬼目．味苦寒．生川澤．治頭禿疥瘙．除熱．女子陰蝕．
●鹿藿．味苦平．生山谷．治蠱毒．女子腰腹痛不樂．腸癰瘰癧瘍氣．
●牛扁．味苦微寒．生川谷．治身皮瘡熱氣．可作浴湯．殺牛蝨小蟲．又療牛病．
●陸英．味苦寒．生川谷．治骨間諸痺．四肢拘攣疼酸．膝寒痛．陰萎．短氣不足．脚腫．
●白斂．一名菟核．一名白草．味苦平．生山谷．治癰腫疽瘡．散結氣．止痛除熱．目中赤．小兒
驚癇．温瘧．女子陰中腫痛．
●白及．一名甘根．一名連及草．味苦平．生川谷．治癰腫惡瘡敗疽．傷陰．死肌．胃中邪氣．賊
風鬼撃．痱緩不收．
●蛇全．一名蛇銜．味苦微寒．生山谷．治驚癇寒熱邪氣．除熱．金瘡．疽痔鼠瘻．惡瘡頭瘍．
●草蒿．一名青蒿．一名方潰．味苦寒．生川澤※．治疥瘙痂痒惡瘡．殺蝨．留熱在骨節間．明目．
●雷丸．味苦寒．生山谷．殺三蟲．逐毒氣．胃中熱．利丈夫．不利女子．作膏摩小兒百病．
●溲疏．味辛寒．生川谷．治身皮膚中熱．除邪氣．止遺溺．可作浴湯．
●藥實根．一名連木．味辛温．生山谷．治邪氣諸痺疼酸．續絶傷．補骨髓．
●飛廉．一名飛輕．味苦平．生川澤．治骨節熱．脛重酸疼．久服令人身輕．
●淫羊藿．一名剛前．味辛寒．生山谷．治陰痿．絶傷．莖中痛．利小便．益氣力強志．
●虎掌．味苦温．生山谷．治心痛．寒熱結氣．積聚伏梁．傷筋痿拘緩．利水道．
●莨蓎子．一名横唐．味苦寒．生川谷．治齒痛．出蟲．肉痺拘急．使人健行見鬼．多食令人狂走．
久服輕身．走及奔馬．強志益力通神．
●欒華．味苦寒．生川谷．治目痛泣出傷眥．消目腫．

●蔓椒．一名豕椒．味苦温．生川谷．治風寒濕痺．歴節疼痛．除四肢厥氣膝痛．
●藎草．味苦平．生川谷．治久欬上氣．喘逆久寒．驚悸．痂疥白禿瘍氣．殺皮膚小蟲．
●夏枯草．一名夕句．一名乃東．味苦寒．生川谷．治寒熱瘰癧．鼠瘻頭瘡．破癥．散癭結氣．脚腫濕痺．輕身．
●烏韭．味甘寒．生山谷．治皮膚往來寒熱．利小腸膀胱氣．
●蚤休．一名螫休．味苦微寒．生川谷．治驚癇搖頭弄舌．熱氣在腹中．癲疾．癰瘡陰蝕．下三蟲．
去蛇毒．
●石長生．一名丹草．味鹹微寒．生山谷．治寒熱惡瘡大熱．辟鬼氣不祥．
●姑活．一名冬葵子．味甘温．生川澤．治大風邪氣．濕痺寒痛．久服輕身益壽耐老．
●別羇※．味苦微温．生川谷．治風寒濕痺．身重四肢疼酸．寒邪歴節痛．
●石下長卿．一名徐長卿．味鹹平．生池澤．治鬼注精物．邪惡氣．殺百精蠱毒．老魅注易．亡走
啼哭．悲傷恍惚．
●翹根．味甘寒．生平澤．下熱氣．益陰精．令人面悦好．明目．久服輕身耐老．
●屈草．味苦微寒．生川澤．治胸脇下痛．邪氣腸間寒熱．陰痺．久服輕身益氣耐老．
●淮木．一名百歳城中木．味苦平．生平澤．治久欬上氣．傷中虚羸．女子陰蝕．漏下赤白沃．
●六畜毛蹄甲．味鹹平．生平谷．治鬼注蠱毒．寒熱驚癇．痙．癲疾狂走．駱駝毛尤良．鼺鼠．墮
胎．生乳易．
●麋脂．一名宮脂．味辛温．生山谷．治癰腫惡瘡．死肌寒風濕痺．四肢拘緩不收．風頭腫氣．通湊理．
●豚卵．一名豚顛．味甘温．治驚癇癲疾．鬼注蠱毒．除寒熱賁豚．五癃．邪氣攣縮．猪懸蹄．治五痔伏腸．腸癰内蝕．
●燕矢．味辛平．生平谷．治蠱毒鬼注．逐不祥邪氣．破五癃．利小便．
●天鼠矢．一名鼠姑．一名石肝．味辛寒．生山谷．治面癰腫．皮膚洗洗時痛．腹中血氣．破寒熱
積聚．除驚悸．
●蝦蟆．味辛寒．生池澤．治邪氣．破癥堅血．癰腫陰瘡．服之不患熱病．
●石蠶．一名沙蝨．味鹹寒．生池澤．治五癃．破石淋．墮胎．肉．解結氣．利水道．除熱．
●蛇蛻．一名龍子衣．一名蛇符．一名龍子單衣．一名弓皮．味鹹平．生川谷．治小兒百二十種驚癇．瘈瘲癲疾．寒熱腸痔．蟲毒蛇癇．火熬之良．
●呉公．味辛温．生川谷．治鬼注蠱毒．噉諸蛇蟲魚毒．殺鬼物老精．温瘧．去三蟲．
●馬陸．一名百足．味辛温．生川谷．治腹中大堅癥．破積聚．息肉惡瘡白禿．
●蠮螉．味辛平．生川谷．治久聾．欬逆毒氣．出刺出汗．
●雀甕．一名躁舍．味甘平．生樹枝間．治小兒驚癇．寒熱結氣．蠱毒鬼注．
●彼子．味甘温．生山谷．治腹中邪氣．去三蟲．蛇螫蠱毒．鬼注伏尸．
●鼠婦．一名蟠負．一名伊威．味酸温．生平谷．治氣癃不得小便．婦人月閉血瘕．癇痙寒熱．利
水道．
●螢火．一名夜光．味辛微温．生池澤．明目．小兒火瘡．傷熱氣．蠱毒鬼注．通神精．
●衣魚．一名白魚．味鹹温．生平澤．治婦人疝瘕．小便不利．小兒中風項強．皆宜摩之．
●白頸蚯蚓．味鹹寒．生平土．治蛇瘕．去三蟲．伏尸鬼注蠱毒．殺長蟲．仍自化作水．
●螻蛄．一名惠姑．一名天螻．一名螜．味鹹寒．生平澤．治産難．出肉中刺．潰癰腫．下哽噎．
解毒．除惡瘡．夜出者良．
●蜣螂．一名蛣蜣．味鹹寒．生池澤．治小兒驚癇瘈瘲．腹脹寒熱．大人癲疾狂易．火熬之良．
●螌蝥．一名龍尾．味辛寒．生川谷．治寒熱鬼注蠱毒．鼠瘻惡瘡疽蝕．死肌．破石癃．

●地膽．一名元青．味辛寒．生川谷．治鬼注寒熱．鼠瘻惡瘡．死肌．破癥瘕．墮胎．
●馬刀．味辛微寒．生池澤．治漏下赤白寒熱．破石淋．殺禽獸．賊鼠．
●貝子．味鹹平．生池澤．治目翳．鬼注蠱毒．腹痛下血．五癃．利水道．燒用之良．
●杏核．味甘温．生川谷．治欬逆上氣．雷鳴喉痺．下氣．産乳金創．寒心賁豚．
●桃核．味苦平．生川谷．治瘀血血閉瘕．邪氣．殺小蟲．桃華．殺注惡鬼．令人好色．桃梟※．
殺百鬼精物．桃毛．下血瘕．寒熱積聚．無子．桃蠹．殺鬼．辟不祥．
●苦瓠．味苦寒．生川澤．治大水面目四肢浮腫．下水．令人吐．
●水靳．一名水英．味甘平．生池澤．治女子赤沃．止血養精．保血脉．益氣．令人肥健嗜食．
●腐婢．味辛平．治痎逆寒熱．邪氣泄利．陰不起．病酒頭痛．